**Erasmus studenti iz BiH kreću na novo iskustvo u Evropskoj uniji**

EU info centar organizovao je 30. juna promociju programa Erasmus + kako bi se dobitnici Erasmus stipendija za akademsku 2016/17. godinu iz cijele BiH upoznali s onim što ih očekuje na univerzitetima u Evropskoj uniji.

U razgovoru sa studentima šef Delegacije EU u BiH i specijalni predstavnik EU, ambasador **Lars-Gunnar Wigemark** istakao je važnost postojanja obrazovanih mladih profesionalaca za svaku zemlju, a posebno BiH.

*“Želio bih se sastati s vama kada se vratite. Nadam se da ćete se vratiti. Takođe se nadam da ćete ovo iskustvo iskoristiti i prenijeti ga na svoje prijatelje i druge mlade ljude u BiH. Ovo je izvrsna prilika i ponosan sam na to što mi kao EU imamo ovakve obrazovne programe. I sam sam učestvovao u sličnim programima i ne bih bio ovdje danas da nisam”* kazao je Wigemark obraćajući se novim dobitnicima Erasmus stipendije iz BiH.

Erasmus + akcija Kreditne mobilnosti nudi studentima sa univerziteta sa Zapadnog Balkana priliku da provedu jedan semestar na studijama na jednom od univerziteta u EU, dok Erasmus Mundus zajednički master i doktorski programi nude kompletne master ili doktorske cikluse na jednim od EU univerziteta.

**Helene Skikos**, visoka službenica i koordinatorica za obrazovanje i kulturu Evropske komisije za zapadni Balkan, iskoristila je priliku da istakne posvećenost EU prema BiH i, uopšteno, prema zemljama Zapadnog Balkana.

*“Ovaj program je pokrenut u 80-im godinama, prije 30 godina. Tada je bio isključivo u granicama Evropske unije, ali smo ga sada proširili. Sada imamo izdašan budžet za zemlje zapadnog Balkana. Naš godišnji budžet iznosi više od 20 miliona evra za zemlje zapadnog Balkana“* , izjavila je Skikos.

Predstavnici alumni organizacije Erasmus Student Network (ESN) podijelili su korisne savjete koji bi mogli biti od pomoći sljedećoj generaciji Erasmus studenata da lakše otpočnu novo životno iskustvo.

**Berina Šabanović**, predstavnica ESN-a, opisala je svoju Erasmus Credit mobilnost, koju je provela u Italiji, kao iskustvo koje mijenja život.

*‘’Erasmus razmjena je otvorila nove vidike za mene. Ne samo metaforički, jer sam, nakon završetka dodiplomskih studija, postala dobitnica stipendije Erasmus Mundus za zajednički master program“*, rekla je Berina.

Student **Nikola Haviereff** s nestrpljenjem iščekuje septembar kako bi započeo svoje Erasmus iskustvo u Berlinu.

*‘’Nemam neka posebna očekivanja, ali sam vrlo svjestan da studenti u Berlinu i, generalno, u EU imaju mnogo prilika. Pokušaću da iskoristim ovo vrijeme da učim, vidim, upoznam i posjetim što više mogu“*, zaključio je Haviereff.

Erasmus+ je program EU za obrazovanje, obuku, mlade i sport. Počeo je 1. januara 2014. godine i zamjenjuje trenutne finansijske programe koji vodi Evropska komisija u oblasti obrazovanja, obuke, mladih i sporta, uključujući i Program za cjeloživotno učenje (Erasmus, Comenius, Leonardo, Grundtvig i Transversal), Mladi u akciji i druge međunarodne programe uključujući i Jean Monnet i Erasmus Mundus. Erasmus+ program traje u periodu od 2014. do 2020. godine i podržava aktivnosti u oblasti obrazovanja, obuke, mladih i sporta u svim sektorima cjeloživotnog učenja, uključujući visoko obrazovanje, dodatno obrazovanje, obrazovanje odraslih, škole i aktivnosti mladih.

Sve relevantne informacije o Erasmus+ mogu se pronaći na službenoj stranici:

<http://ec.europa.eu/programmes/erasmus-plus/index_en.htm>

i na stranicama BiH Nacionalnog Erasmus+ ureda:

<http://www.erasmusbih.com/index.php/en/>

Erasmus+ vodič dostupan je ovdje:

 <http://euinfo.ba/wp-content/uploads/2015/10/erasmus-plus-programme-guide_en.pdf>